ועדת הכספים, כנסת 17, פרוטוקול מספר 803, 2008-06-03 10:00

סטס מיסז'ניקוב: בוקר טוב.

סטס מיסז'ניקוב: אני פותח את ישיבת ועדת הכספים.

חיים אורון: הצעה לסדר.

חיים אורון: נושא שעלה כאן כמה פעמים ואתמול כתבתי על כך מכתב לטמיר כהן בנושא רשות השידור, אבל מה שאתמול היה בגדר אפשרות, הבוקר הוא עובדה.

סטס מיסז'ניקוב: משה גביש מימש את האיום?

חיים אורון: לא.

חיים אורון: המשבר פורץ.

חיים אורון: אני מאוד מאוד מקווה שהמשבר הוא מהמשברים האלה שאחריהם כולם יחזרו לשולחן ויסיימו אותו.

חיים אורון: יש לי הרגשה שמספר האנשים בארץ שבאמת השידור הציבורי יקר להם הוא לא גדול ולכן אני פונה גם בשמי וגם בשם הצוות למען השידור הציבורי ומבקש שנכנס בשבוע הבא ישיבה, נביא לכאן את כל הנוגעים בדבר ונשלח אותם לסיים את ההסכם כי אחרת הם יתחילו להשבית תדרים.

סטס מיסז'ניקוב: זה מנדט שלנו או של ועדת הכלכלה?

חיים אורון: בסוף זה עניין תקציבי ואנחנו עסקנו בו מספר פעמים.

סטס מיסז'ניקוב: אני בעד.

סטס מיסז'ניקוב: נפגשתי עם משה גביש לפני כמה ימים והוא התריע על כך שהוא עומד לעשות משהו דרסטי.

חיים אורון: למיטב הבנתי הוא לא רוצה להגיע למבוי סתום, אבל יש משבר אותו אפשר לברר בדיון שנקיים.

חיים אורון: אני לא רוצה להעלות אותו כאן כי שמעתי רק צד אחד.

חיים אורון: יש משבר שאם הוא לא ייפתר, קל מאוד לתקוע את העניין.

סטס מיסז'ניקוב: העניין הוא שאחרי הישיבה הקודמת שקיימנו עם ועדת הכלכלה, האוצר העביר לו 40 מיליון שקלים לכיסוי החובות.

יעקב ליצמן: הצעה לסדר.

יעקב ליצמן: יש שמועה ברחוב שרשות המסים רוצה למסות הלוואות של אנשים פרטיים או לגמ"חים.

יעקב ליצמן: האם זה נכון או לא נכון?

יעקב ליצמן: אם זה נכון, אני רוצה לקיים דיון.

בועז סופר: למסות הלוואות שאדם פרטי נותן לאדם פרטי?

יעקב ליצמן: כן.

בועז סופר: איך אפשר לעשות זאת?

יעקב ליצמן: אני לא מדבר סתם.

סטס מיסז'ניקוב: אם אני נתתי לך הלוואה, איך הוא יודע על כך?

יעקב ליצמן: במאזן בסוף השנה יחייבו אותך לדווח.

בועז סופר: אני אנסה להסביר איך אפשר להטיל, כי אני לא מכיר אפשרות כזאת.

בועז סופר: אפשר להטיל על מישהו שמלווה, רק כאשר הוא עושה את זה באופן עסקי.

בועז סופר: אדם שמלווה לאדם כסף, זה לא דבר עסקי.

יעקב ליצמן: אני בא לחתן ילד ומבקש ללוות כסף מעמותה, אתה יכול למסות את זה?

בועז סופר: אני אפילו לא מכיר את הרעיון.

יעקב ליצמן: כנראה מישהו ממשרדך חשב על כך.

יעקב ליצמן: שאלתי שאלה ורציתי לדעת אם זה נכון או לא נכון.

יעקב ליצמן: אני לא מבקש לקיים על כך דיון.

סטס מיסז'ניקוב: אנחנו מתחילים בדיון בצו תעריף המכס והפטורים ומס קנייה על טובין (תיקון מספר 14), מחשב כף יד משובל עם טלפון.

חיים אורון: זה חזר לכאן?

סטס מיסז'ניקוב: חזר להצבעה.

סטס מיסז'ניקוב: ישבנו בנושא הרבה מאוד שעות וההחלטה הייתה לזמן את בועז סופר כדי שהוא יסביר לנו.

בועז סופר: אנחנו מדברים אך ורק בנושא של יבוא אישי ולא ביבוא מסחרי.

בועז סופר: יבוא מסחרי, הכל מוסדר.

בועז סופר: עניינו של הצו הזה בשני רכיבים כאשר האחד הוא מחשב כף יד המשולב עם טלפון, והשני, מה שנקרא MP4.

בועז סופר: גילינו שיש לקונה בצו תעריף המכס בנושא של יבוא אישי ורק בנושא של יבוא אישי.

שלי יחימוביץ': זה לא מיסוי עד סכום מסוים?

בועז סופר: לא, הוא מוגבל בכל מקרה.

בועז סופר: מחשב פטור, פלאפון חייב.

בועז סופר: לכן מה שאנחנו עושים זה 15 אחוזים אך לא יותר מ-300 שקלים.

בועז סופר: זה קיים כבר היום ואנחנו מבקשים להשוות את היבוא האישי ליבוא המסחרי.

בועז סופר: מצד שני, ב-MP4 זה עובד הפוך.

בועז סופר: ה-MP4 פטור ממס ביבוא המסחרי, ובטעות, ביבוא האישי, הוא חייב במס.

בועז סופר: אנחנו מבקשים לעשות סדר ובמקרה הזה באחד אנחנו מעלים ובשני אנחנו מורידים.

ניסן סלומינסקי: תחמירו בשני המקרים.

בועז סופר: MP4 פטור ממס.

חיים אורון: הוא מדבר על טלפון שיש בו גם MP4.

בועז סופר: כל הרעיון לפטור את כל המכשירים הקטנים, הוא כדי למנוע את החיכוכים.

בועז סופר: MP4 הוא מכשיר של השנים האחרונות.

בועז סופר: לגבי MP3 התקדמנו והוא פטור ממס, אבל ביבוא האישי, שלא התכוונו לרגע, כאשר מישהו יעבור במסלול הירוק ויתפסו אותו ויאמרו לו שהוא לא הצהיר על פי חוק, דבר שברור לחלוטין שהוא לא הגיוני.

בועז סופר: לכן אנחנו עושים סדר ביבוא האישי.

בועז סופר: זה רק היבוא האישי.

חיים אורון: אם זה 250 דולר?

בועז סופר: גם אם זה יותר מ-250 דולר.

בועז סופר: אם זה פחות מ-200 דולר, יש סל של מוצרים שפטור.

בועז סופר: אם ייבאת מכשיר ב-200 דולר והבאת גם MP4, לא התכוונו לחייב, ולכן אנחנו מבקשים לפטור.

בועז סופר: מאידך, התברר שהפלאפונים, אותם פלאפונים עם מחשב כף יד, כאשר יבואנים מסחריים מייבאים אותם, זה חייב במס.

סטס מיסז'ניקוב: MP4 היא הסוכרייה.

בועז סופר: אנחנו מבקשים לעשות סדר.

בועז סופר: לא להפלות לא לטובה ולא לרעה.

חיים אורון: אם אני הולך לקנות בחנות את המכשיר הזה, יש על זה מכס.

חיים אורון: אם אני נכנס לאתר אינטרנט כי אני מתוחכם ואני מייבא אותו, וקוראים לזה יבוא אישי, אני פטור ממכס.

חיים אורון: למה זה צריך להיות?

חיים אורון: תסביר לי עכשיו מה האינטרס שלנו כחברי כנסת ולמה מי שעושה את התרגיל הזה דרך האינטרנט, לפעמים ב-1,000 דולר, פטור.

חיים אורון: מדובר על מכשיר טלפון יקר שהוא זול בגלל שיש בתוכו מרכיב שהוא לחלוטין שולי, של ה-MP4.

חיים אורון: זה מה שהסבירו לנו בפעם הקודמת.

חיים כץ: אם אלה הבעיות שלנו, אפשר לסגור את הכנסת וללכת לבחירות.

סטס מיסז'ניקוב: יש לי הרגשה שזה לא מה שישפיע על סגירת הכנסת.

ניסן סלומינסקי: בכמה כסף מדובר כאן?

בועז סופר: היבוא האישי של פלאפונים הוא יבוא אישי שהוא לא דרמטי.

בועז סופר: כלומר, אנחנו מפסידים כמה מיליונים אבל באמת שלא באתי לכאן בהיבט הפיסקלי.

ניסן סלומינסקי: מבחינת היושר הציבורי.

בועז סופר: לא רוצים ליצור אפליה, לא לכאן ולא לכאן.

בועז סופר: דרך אגב, אין את זה באף מוצר.

בועז סופר: אנחנו תמיד מקפידים שגם ביבוא האישי וגם לא ביבוא האישי המצב יהיה זהה לחלוטין

ניסן סלומינסקי: אם אני ייבאתי מכונית מרצדס בתוכה שמתי את הפלאפון, אני פטור ממס עכשיו על כל המכונית.

בועז סופר: במקרה הזה, זה לא נכון.

חיים אורון: בשבוע הבא תהיה טלוויזיה עם MP4 וכל הטלוויזיה תהיה פטורה ממס.

סטס מיסז'ניקוב: אם אתם לא רוצים למסות את ה-MP4, אנחנו בעד.

סטס מיסז'ניקוב: לשם מה דרוש לכם אישור הוועדה?

ניסן סלומינסקי: כדי להוריד את המיסוי.

בועז סופר: במקרה הזה ביקשתי להציג לוועדה תמונה מלאה.

בועז סופר: אנחנו עושים סדר בשני רכיבים בסך הכל.

שגית אפיק: מה תוספת ההכנסות?

בועז סופר: זניחה.

ניסן סלומינסקי: צריך להיות שוויון.

ניסן סלומינסקי: אני הייתי יותר שמח אם היו מורידים למסחרי, אבל אם לא, זה צריך להיות שווה.

בועז סופר: המס על פלאפונים הוא 250 מיליון שקלים.

בועז סופר: אני מקווה שאנחנו לא דנים בזה.

סטס מיסז'ניקוב: אני חייב לומר לכם שאני לא מאושר מזה.

שגית אפיק: אם לא תצביעו על זה היום, זה ממילא פוקע.

סטס מיסז'ניקוב: זאת גזרה על הציבור.

חיים אורון: מדובר במישהו שמביא מחשב כף יד שעולה סכום מסוים שיש בו גם טלפון.

חיים כץ: כמה הוא עולה?

חיים אורון: 1,200 דולר.

קריאה: אייפון עולה 300 דולר.

חיים אורון: לא, האייפון הטוב.

בועז סופר: רבותיי חברי הכנסת, אני מפציר בכם לא לעשות מזה יותר ממה שזה.

בועז סופר: באמת לא על זה תיפול ותקום כלכלת ישראל, אבל אנחנו רוצים לעשות סדר.

בועז סופר: במקרה הזה לא צריך לחפש שום דבר, שום מניע נסתר ושום הכנסות.

עידו יואב: באתי במיוחד לנקודה הזאת בה דנים עכשיו.

עידו יואב: אני רוצה להסב את תשומת לבכם לדבר אחד.

עידו יואב: קודם כל, ככלל, אנחנו היינו שמחים ומברכים אם הכיוון היה ביטול מיסוי על פלאפונים אבל זה עניין גדול.

סטס מיסז'ניקוב: גם מסחרי.

עידו יואב: כן.

עידו יואב: טלפונים של כף יד או מחשבי כף יד הם דבר נפוץ כמו פאן-פיילוט ויש להם רכיב די סטנדרטי והרכיב הזה מאפשר חיבור אלחוטי לרשת אינטרנט.

עידו יואב: אני לא אכנס לפרטים אבל זאת רשת אינטרנט ברמה מקומית.

עידו יואב: רואים את זה בבתי קפה, באולמות סגורים בדרך כלל.

אמנון כהן: זה יפגע בהם?

עידו יואב: זה החשש שלנו, שסוף סוף מתחילה להתעורר קצת תחרות בחברות הסלולר ובתוספת הזאת בעצם אנחנו מקשים עליה.

אמנון כהן: משרד התקשורת נגד?

עידו יואב: כן.

עידו יואב: אנחנו היינו שמחים - כי אנחנו דוחפים את זה גם עם משרד האוצר אבל עם אגף אחר במשרד האוצר – אם מקבלים את התיקון, למחוק את "או לרשתות אלחוטיות".

אמנון כהן: בועז, אתה מסכים?

בועז סופר: ממש לא.

בועז סופר: אני שמח שאנשי משרד התקשורת אחרי ארבע שנים התעוררו.

בועז סופר: קיבלתי אתמול טלפון ב-9:30 בלילה שמאיימים לבוא להתנגד.

בועז סופר: הצו פורסם לפני ארבעה חודשים, הדיון המהותי היה לפני שבוע, זה בתוקף ארבע שנים.

אמנון כהן: מי איים עליך?

בועז סופר: הם.

בועז סופר: הם אמרו לי שהם יבואו להתנגד.

בועז סופר: אני רוצה עוד פעם להסביר.

בועז סופר: ביבוא המסחרי הכל חייב.

חיים כץ: איזו דרמטיזציה אתה עושה.

אמנון כהן: לכו לעשות שיעורי בית ותבואו אחר כך.

בועז סופר: לא.

בועז סופר: בשום אופן לא.

בועז סופר: הם יכולים לפנות אלי, הכתובת שלי ידועה, אבל לא פונים ב-9:30 בלילה.

אמנון כהן: קשה להשיג אותך בטלפון.

אמנון כהן: אדוני היושב-ראש, אני חושב שצריך לשלוח אותם לעשות שיעורי בית ולאחר מכן לחזור אלינו.

סטס מיסז'ניקוב: אני חושב שציבורית זה לא נכון להטיל פתאום מס על יבוא אישי.

חיים אורון: אז תבטל את היבוא על המחשבים.

סטס מיסז'ניקוב: אני לא מוסמך.

חיים כץ: הוא לא יכול, אבל הוא יכול לא לאשר את הבקשה שלו.

חיים אורון: מה שקורה הוא שאתה לא מטיל מס על מי שמביא ביבוא אישי ושילם 1,000 דולר.

סטס מיסז'ניקוב: תביאו צו חדש.

בועז סופר: אני לא אביא צו חדש.

בועז סופר: אני מבקש אדוני היושב-ראש להעלות להצבעה ואני מבקש שתצביעו נגד ותאמרו שאנחנו לא רוצים להשוות בין יבוא אישי ליבוא מסחרי.

בועז סופר: למה אני צריך לחכות שזה יפגע עוד כמה ימים?

בועז סופר: תעשו סדר ותאמרו שאתם נגד השוויון.

אמנון כהן: זה נגד תחרות.

בועז סופר: אם משרד התקשורת רוצה תחרות, שיאפשר לא לפרוץ את האייפון ויעשו דברים אחרים.

אמנון כהן: כך אתם פוגעים בתחרות.

בועז סופר: איך אני פוגע בתחרות?

בועז סופר: אולי נוריד מס על רכב ביבוא אישי כדי לעודד את התחרות?

חיים אורון: אני אצביע בעד.

סטס מיסז'ניקוב: אני לא רואה טעם להטיל על הציבור את הדבר הזה.

ניסן סלומינסקי: לא איכפת לי שיוריד למסחרי את המסים, אבל צריך להשוות.

סטס מיסז'ניקוב: אני מעלה את זה להצבעה.

סטס מיסז'ניקוב: מי בעד אישור צו תעריף המכס והפטורים ומס קנייה על טובין (תיקון מספר 14), התשס"ח-2008 (מחשב כף יד משולב עם טלפון)?

סטס מיסז'ניקוב: ה צ ב ע ה בעד – 3 נגד – 3

חיים אורון: אני מבקש רביזיה.

סטס מיסז'ניקוב: תודה.

סטס מיסז'ניקוב: הישיבה נעולה.